**Godkendelse af tværsektorielt forløbsprogram for mennesker med depression**

**Resumé**

På mødet i Sundhedsstrategisk Forum og i Det Administrative Kontaktforum og den 27. maj 2020 blev det godkendt, at det tværsektorielle forløbsprogram for mennesker med depression, den tilhørende kommunikationspakke og implementeringsplanen sendes til politisk godkendelse i hver kommune. Forløbsprogrammet for mennesker med depression har været i høring i kommunerne i efteråret 2019.

Hermed sendes forløbsprogrammet for mennesker med depression til godkendelse i hver af de 22 syddanske kommuner.

**Sagsfremstilling**

**Baggrund**

I 2015 besluttede Det Administrative Kontaktforum, at der skulle udarbejdes et forløbsprogram for mennesker med depression.

Forudsætningerne for at tilrettelægge fremtidens indsats i Syddanmark for mennesker med kroniske sygdomme har ændret sig siden det første forløbsprogram. Således har Sundhedsstyrelsen udarbejdet en generisk model for forløbsprogrammer for kronisk sygdom, anbefalinger for forebyggelsestilbud til borgere med kronisk sygdom, en generisk model for forløbsprogrammer for mennesker med psykiske lidelser og National Klinisk Retningslinje for uni­polar depression. Forløbsprogrammet for mennesker med depression er funderet på disse nationale anbefalinger og retningslinjer.

Følgegruppen for forebyggelse under Sundhedsaftalen har på den baggrund udarbejdet et forløbsprogram for mennesker med depression.

**Formål**

Forløbsprogrammet for mennesker med depression har til formål at styrke den samlede indsats for borgere i målgruppen og bidrage til borgernes tilknytningen til arbejdsmarkedet.

I 2015 stod en stor gruppe syddanske borgere med depression uden for arbejdsmarkedet. Sygdommen er således en udfordring for såvel den enkelte borger som en samfundsmæssig udfordring. Det var derfor vurderingen, at en indsats overfor denne gruppe kan bidrage til den enkelte borgers livskvaliet og medvirke til at opnå eller bevare tilknytningen til arbejdsmarkedet.

**Særlige indsatser i forløbsprogrammet**

Forløbsprogrammet for mennesker med depression beskriver to særlige opgaver i kommunerne:

* Den koordinerende kontaktperson
* Den rehabiliterende indsats

Den koordinerende kontaktperson

Forløbsprogrammet for mennesker med depression indebærer, at en koordinerende, navngiven kontaktperson skal tilbydes de borgere, der er diagnosticeret med depression, og som samtidig har komplekse behov, herunder indsatser inden for arbejdsmarkedsområdet og øvrige kommunale områder. Den koordinerende kontaktperson sikrer, at der som minimum afholdes et fælles møde med relevante aktører, hvor der lægges en fælles plan for den videre indsats. I mange kommuner findes en lignende kontaktperson allerede, og her vil der således ikke være behov for ændringer, idet der ikke stilles krav til placeringen af kontaktpersonen.

Den rehabiliterende indsats

Forløbsprogrammet for mennesker med depression indebærer desuden, at kommunerne skal stille et rehabiliteringstilbud til rådighed for borgere med let til moderat depression, der ikke behandles i psykiatrien. Tilbuddet kan dog også inkludere andre relevante målgrupper, og den enkelte kommune fastlægger selv den nærmere udformning af tilbuddet med afsæt i forløbsprogrammets intentioner.

Rehabiliteringstilbuddene har til formål at styrke patientens egenomsorg og mestring af sygdommen samt bidrage til en hensigtsmæssig livsstil. I rehabiliteringen anlægges en helhedsorienteret tilgang, der medtænker borgerens kontekst og relationen til andre.

**Økonomi**

Den koordinerende, navngivne kontaktperson vurderes ikke at have en økonomisk udgift for kommunerne, idet funktionen skaber klarhed omkring en kompleks borgers forløb. Funktionen som koordinerende kontaktperson er beskrevet mere uddybende i bilag.

Den rehabiliterende indsats vurderes at medføre udgifter til kommunerne. Ud fra data fra Sundhedsprofilen 2017 og Sygdomsbyrden i Danmark 2015 vurderes det, at antallet af nye tilfælde af let til moderat depression i Region Syddanmark på årsbasis ligger i intervallet 2.350-2.850.

I forhold til de kommunale udgifter til et rehabiliteringsforløb for en borger med let til moderat depression er der lavet et estimat på et rehabiliteringsforløb, hvori der indgår: en afklarende samtale, patientskole a 12 timer med to undervisere, et holdtræningsforløb med to gange træning ugentligt i 12 uger med to undervisere samt en afsluttende samtale. Her estimeres, at udgiften pr. borger til rehabiliteringsforløb vil være 3250 kr.  
  
Arbejdsgruppen vedrørende nye rammer for kronisk sygdom har i et bilag udarbejdet skøn for målgruppens størrelse og eksempler på de udgifter, som er forbundet med de relevante rehabiliteringstilbud. Endvidere er der en beskrivelse af de kompetencer, som de sundhedsprofessionelle, der varetager rehabiliteringsindsatsen, bør have.

**Kommunikationspakke**

Der er som en del af forløbsprogrammet udviklet en kommunikationspakke, der systematiserer kommunikationen og medvirker til at sikre et ensartet højt kommunikationsniveau og mindsker antallet af enkeltsituationer, hvor patienter og pårørende af den ene eller anden grund oplever en mangelfuld kommunikation. Kommunikationspakken beskriver indhold og koordination af kommunikation til patienter med depression og deres pårørende. Til slut i kommunikationspakken er der udarbejdet en tjekliste, som patienter og pårørende kan anvende til forberedelse i deres møde med de involverede aktører i sygdomsforløbet.

Kommunikationspakken, der er udviklet med assistance fra fagpersoner i psykiatrisygehuset, almen praksis og jobcenter, er vedlagt som bilag.

**Implementeringsplan**

For at sikre en ensartet implementering på tværs af sygehuse, kommuner og almen praksis er der udviklet en implementeringsplan, vedlagt i bilag.    
   
Implementeringsplanen er udviklet med baggrund i Det Administrative Kontaktforums beslutning om sags- og kommunikationsgange samt Sundhedsaftalens organisation. Det betyder, at en stor del af det lokale tværsektorielle implementeringsansvar er placeret ved de lokale psykiatriske samordningsfora (PSOF). Forud for iværksættelsen af den lokale implementering drøftes opgaven tværgående på et temamøde/en kick-off dag med deltagelse af de psykiatriske samordningsfora. Tilsvarende sker en erfaringsudveksling på tværs af samordningsfora et år efter iværksættelsen af den lokale implementering. Det kommunale arbejdsmarkedsområde er en væsentlig aktør i forløbsprogrammet og får også en vigtig andel i implementeringen af forløbsprogrammet.

Det blev på mødet i Det Administrative Kontaktforum besluttet, at implementeringsplanen revideres af følgegruppen, så kommunerne kan nå at behandle forløbsprogrammet før implementeringen starter.

**Proces**

* I 2015 besluttede Det Administrative Kontaktforum, at der skulle udarbejdes et forløbsprogram for mennesker med depression.
* Det tværsektorielle forløbsprogram for mennesker med depression var i offentlig høring i perioden den 12. august - 23. september 2019.    
     
  I alt indkom 13 høringssvar, der kan læses på <https://www.regionsyddanmark.dk/wm516248>   
     
  På baggrund af høringssvarene er der udarbejdet en sammenfatning af de centrale pointer og anbefalinger i forløbsprogrammet, stratificeringsmodellen er tilrettet, der er foretaget præciseringer af formuleringer fortløbende i forløbsprogrammet og flyttet rundt på afsnit.. Der er udarbejdet en liste over de høringssvar, der ikke er imødekommet i tilretningen af forløbsprogrammet, jf. bilag.
* Den 27. maj 2020 blev det i det administrative kontaktforum og i sundhedsstrategisk forum, godkendt at det tværsektorielle forløbsprogram for mennesker med depression, den tilhørende kommunikationspakke og implementeringsplanen, sendes til politisk/administrativ godkendelse i hver kommune.
* Den 3. juni 2020 blev forløbsprogrammet sendt til behandling i hver kommune.

**Indstilling**

Det indstilles, at

* Hver kommuner senest den 9. juni 2020 sender en tilbagemelding til Fælleskommunalt Sundhedssekretariat om, hvornår kommunen forventer at kunne behandle forløbsprogrammet i kommunen. *(sendes til lhon@haderslev.dk)*
* Det tværsektorielle forløbsprogram for mennesker med depression, den tilhørende kommunikationspakke og implementeringsplanen efter behandling i Det Administrative kontaktforum, behandles i den enkelte kommuner
* Kommunen sender en tilbagemelding til Fælleskommunalt Sundhedssekretariat om, hvorvidt kommunen godkender eller ikke godkender forløbsprogrammet. *(sendes til lhon@haderslev.dk)*

**Bilag**

1: Forløbsprogram for mennesker med depression

2: Kommunikationspakke

3: Implementeringsplan

4: Beregninger af kommunernes merudgifter i forbindelse med kommunale rehabiliteringsforløb.

5: Uddybende beskrivelse af den koordinerende kontaktperson.

6: Høringsforslag der ikke er indarbejdet i den reviderede udgave af ”Forløbsprogrammet for mennesker med depression”.